Tak is diep gewortel in dorp | Netwerk24
Tak is diep gewortel in dorp
AfriForum in Malmesbury het as deel van sy boomplant-inisiatief in same­werking met Big Tree Growers-groothandelkwekery onlangs 17 bome by The Lucky Lucy-stigting buite dié dorp geplant.
Deon de Jager, AfriForum se distriks­koördineerder in die Boland, sê die burgerregteorganisasie het reeds vanjaar meer as 3 000 bome landwyd geplant.
“Deur inheemse bome te plant, is ons nie net besig om die omgewing te bewaar en dit esteties te verbeter nie, maar ons wys ook ons het hoop vir die toekoms.
“Bome is nie net ’n belangrike deel van die ekostelsel en ’n noodsaaklike natuurlike hulpbron nie, maar ook deel van ons erfenis,” het De Jager gesê.
Met hierdie inisiatief fokus AfriForum jaarliks op ’n algemene sowel as ’n skaars boomsoort. Die algemene boom vir 2018 is die opregte geelhout (Podocarpus latifolius), terwyl die skaars boom die grootwitgat (Boscia albitrunca) is.
De Jager sê AfriForum maak ’n punt daarvan om sy takke aan te moedig om inheemse bome te plant wat maklik in hul plaaslike omgewings aard.
“Boomplantmaand bied die perfekte geleentheid om ’n blywende verskil in ons gemeenskappe te maak. Bome het egter deurlopende sorg nodig om tot voordeel van almal te floreer en AfriForum se Malmesbury-tak onderneem om hierdie sorg te verskaf. Dit is simbolies daarvan dat ons as AfriForum hiér is om te bly en ware hoop vir die toekoms het,” meen De Jager.
Die Malmesbury-tak moedig die gemeenskap aan om deel van ’n groener toekoms te word en om inheemse bome aan te plant.